## Odluka o kriterijima i načinu raspodjele kontingenta radnih dozvola za SR Njemačku

### NN 96/1994 (29.12.1994.), Odluka o kriterijima i načinu raspodjele kontingenta radnih dozvola za SR Njemačku

# VLADA REPUBLIKE HRVATSKE

Na temelju članka 19. i članka 23. stavka 3. Zakona o
Vladi Republike Hrvatske (Narodne novine, br. 41/90, 8/91, 14/91, 53A/91,
9/92, 55/92 i 29/94), Vlada Republike Hrvatske je na sjednici održanoj
28. prosinca 1994. godine, donijela

## ODLUKU

### O KRITERIJIMA I NAČINU RASPODJELE KONTINGENTA RADNIH DOZVOLA ZA SR NJEMAČKU

I.

Komisija za dodjelu i raspodjelu kontingenta radnih dozvola Vlade Republike
Hrvatske (u daljnjem tekstu: Komisija) dužna je voditi računa o
strategiji gospodarskog razvitka i tekućoj gospodarskoj politici
Vlade Republike Hrvatske i, s njom u svezi, o potrebama gospodarstva i
stanju na tržištu rada kako se ne bi dovelo u pitanje obavljanje gospodarskih
djelatnosti u pojedinim gospodarskim granama, od interesa za Republiku
Hrvatsku, zbog neusklađenosti ponude i potražnje za radnom snagom na
tržištu rada u Republici Hrvatskoj.

II.

Godišnji kontingent radnih dozvola raspodjeljuje se na tvrtke koje već
izvode ili imaju namjeru izvoditi radove u SR Njemačkoj. Komisija
prilikom raspodjele godišnjeg kontingenta radnih dozvola vodi računa
osobito o:

- vrsti djelatnosti koju tvrtka obavlja i za koju je registrirana u
Republici Hrvatskoj;

- postignutim poslovnim rezultatima u Republici Hrvatskoj i inozemstvu
iz djelatnosti za koju se tvrtki dodjeljuje kontingent radnih dozvola,

- zaključenim poslovima o izvođenju radova u inozemstvu,
a posebno u SR Njemačkoj;

- tehničkoj, kadrovskoj i stručnoj osposobljenosti tvrtke
za izvođenje radova u SR Njemačkoj. Pravo na dodjelu kontingenta
radnih dozvola imaju one tvrtke koje u Republici Hrvatskoj obavljaju djelatnost
za koju traže korištenje kontingenta radnih dozvola.

III.

Redovita godišnja raspodjela, odnosno potvrda korištenja već dodijeljenog
kontingenta radnih dozvola, obavlja se u rujnu tekuće godine za naredno
obračunsko razdoblje, i to od 1. listopada tekuće do 30. rujna
iduće godine. Raspodjela se obavlja po primitku obavijesti SR Njemačke
o veličini kontingenta radnih dozvola koje Republika Hrvatska može
koristiti za naredno obračunsko razdobIje.

IV.

Redovita raspodjela kontingenta radnih dozvola tvrtkama koje izvode
radove u SR Njemačkoj obavlja se temeljem:

- realizacije iskazane u bilanci za prethodnu poslovnu godinu predane
financijskim organima SR Njemačke i Ministarstva rada i socijalne
skrbi;

- postotka iskorištenosti dodijeljenoga kontingenta radnih dozvola u
proteklom obračunskom razdoblju i postignutim poslovnim rezultatima
za navedeno razdoblje;

- transfera deviza (i dobiti) u Republiku Hrvatsku;

- urednog poslovanja u SR Njemačkoj i u Republici Hrvatskoj;

- ukupnog vremena izvođenja radova u SR Njemačkoj i liste
poslovnih partnera;

- stečenih odobrenja i atesta (certifikati-ISO 9000 i slično)
za izvođenje radova iz određene djelatnosti. Tvrtke koje izvode
radove u SR Njemačkoj dužne su, sukladno Njemačkim propisima,
uredno voditi poslovne knjige i drugu propisanu dokumentaciju, te poštovati
propise i dobre poslovne običaje.

V.

Kontingent radnih dozvola dodjeljuje se jednom godišnje i redovno vrijedi
za obračunsko razdoblje od 1. listopada tekuće do 30. rujna
iduće godine. Jednom dodijeljeni kontingent radnih dozvola nije stalan
već podliježe promjeni na bazi postotka iskorištenosti dodijeljenih
kontingenata u prošlom, ali i u tekućem obračunskom razdoblju.
Za neiskorišteni postotak dodijeljenog kontingenta radnih dozvola u proteklom
obračunskom razdoblju, tvrtki se smanjuje dodijeljeni kontingent
radnih dozvola u istom relativnom iznosu za iduće obračunsko
razdoblje. Isti postupak primjenjuje se i u tekućem obračunskom
razdoblju.

VI.

Broj radnih dozvola koji se dodjeljuje tvrtki ovisan je o veličini
tvrtke i broju proizvodnih djelatnika u tvrkki iz djelatnosti za koju se
dodjeljuje kontingent. Broj radnih dozvola dodijeljen tvrtki za tekuće
obračunsko razdoblje može biti najviše 50% od broja proizvodnih
djelatnika u tvrtki koja zapošljava do 100 djelatnika, a u tvrtki koja
zapošljava 101 i više djelatnika broj dobivenih radnih dozvola ne smije
biti veći od 35% od broja proizvodnih djelatnika u tvrtki iz djelatnosti
za koju se tvrtki dodjeIjuje kontingent.

VII.

Odluku o raspodjeli godišnjeg kontingenta radnih dozvola donosi Komisija.
Komisija utvrđuje za svaku godinu raspodjelu ukupnog broja kontingenta
radnih dozvola prema djelatnostima. Komisija donosi Poslovnik o svom radu.
Komisija može u svom radu pribaviti odgovarajuća mišljenja od Hrvatske
gospodarske komore, Hrvatske obrtničke komore, Hrvatske udruge poslodavaca,
Zavoda za platni promet, banaka i dr.

VIII.

Komisija objavljuje natječaj u Narodnim novinama za dodjelu kontingenta
radnih dozvola za tvrtke koje će izvoditi radove u SR Njemačkoj.
Rok za podnošenje prijave na natječaj iz stavka 1. ovog članka
ne može biti kraći od 15 dana od dana objave natječaja. Uz
prijavu za natječaj tvrtke trebaju priložiti sljedeću dokumentaciju:

- izvod iz sudskog registra tvrtke ili ovjerenu fotokopiju:

- broj zaposlenih na neodređeno vrijeme u tvrtki na dan podnošenja
zahtjeva;

- izvješće o godišnjem obračunu s bilancom uspjeha za posljednje
dvije godine poslovanja;

- bonitet tvrtke od Zavoda za platni promet;

- dokaze o stručnoj osposobljenosti rukovodnih kadrova (znanje
njemačkog jezika). Za izvođenje radova u SR Njemačkoj
tvrtka kojoj je dodijeljen kontingent radnih dozvola može uputiti radnika
s kojim ima zasnovan stalni radni odnos u pravilu u trajanju od najmanje
godinu dana do momenta upućivanja na rad u inozemstvo. Komisija će
tvrtki koja ustupi dodijeljeni kontirkgent radnih dozvola drugoj tvrtki,
oduzeti dodijeljeni kontingent. Necjelovite i nepravodobno podnesene prijave
Komisija neće razmatrati.

IX.

Komisija će pratiti iskorištenje dodijeljenog broja radnih dozvola
tvrtkama putem ovjeravanja ugovora u Ministarstvu rada i socijalne skrbi
u Zagrebu.

X.

Ako tvrtka ne započne s radom u roku od mjesec dana Komisija
će joj oduzeti dodijeljeni kontingent radnih dozvola. Rok iz stavka
1. Komisija može na zahtjev korisnika u opravdanim slučajevima produljiti
do 90 dana.

XI.

Tvrtki koja ne poštuje propise njemačke strane oduzet će
se kontingent radnih dozvola.

XII.

Nadzor nad radom naših tvrtki i primjenom propisa o izvođenju radova
u inozemstvu obavljat će Ministarstvo rada i socijalne skrbi.

XIII.

Ova Odluka stupa na snagu danom objave u Narodnim novinama, a primjenjuje
se od 1. siječnja 1995. godine.

Klasa: 101-04/94-01/03

Urbroj : 5030105-94-8

Zagreb, 28. prosinca 1994.

Predsjednik

**Nikica Valentić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 96/1994-1654